बोलीं- जब कभी ट्रैक से इधर-उधर हुई, उन्होंने सबसे पहले नोटिस किया
Bollywood Actress Jacqueline Fernandez Speaks About Her Mother - एक्ट्रेस जैकलीन फर्नांडीजलंबे अर्से से भारत में रह रही हैं। कई बार उन्हें अपने परिवारवालों से दूर भी रहना पड़ता है
एक्ट्रेस जैकलीन फर्नांडीज लंबे अरसे से भारत में रह रहीं हैं। कई बार उन्हें अपने परिवारवालों से दूर भी रहना पड़ता है। मदर्स डे के मौके पर मां को याद करते हुए जैकलीन ने दैनिक भास्कर से बातचीत के दौरान अपने जज्बात बयान किए। आइए नजर डालते हैं बातचीत के कुछ अंश पर-
जब कभी अपने ट्रैक से इधर-उधर हुई, उन्होंने सबसे पहले नोटिस किया
जैकलीन ने मां के बारे में बात करते हुए कहा- वह हमेशा मेरे हर काम के लिए बहुत हौसलाअफजाई करने वाली रही हैं। मगर जब कभी मैं ट्रैक से इधर-उधर हुई हूं. तो उसे नोटिस करने वाली भी सबसे पहली शख्स वहीं रहती हैं। वो अक्सर मुझे बता कर सावधान करती रहीं हैं।
मेरी मां बेहद ओपन माइंडेड हैं, वो हमेशा सीखना पसंद करती हैं
जैकलीन ने कहा -'मां सीखना पसंद करती हैं, वो उन चीजों के लिए बेहद ओपन माइंडेड रहती हैं, जिनसे मुझे प्यार रहा है। हम एक ऐसा परिवार हैं जो आपस में बातें कर शांति बनाए रखना पसंद करते हैं।'
हम जुड़वा बच्चों की तरह हैं, हमारी नापसंद भी एक जैसी है
हमारी पसंद में अलगाव होना मुश्किल है क्योंकि हम जुड़वा बच्चों की तरह हैं। हम एक ही चीज़ से प्यार करते हैं खासकर खाना और कविताएं। यहां तक कि हमारी नापसंद भी काफी मिलती-जुलती है।
पापा से जब भी मेरी बहस होती थी, मां उन्हें समझाती थीं
पापा का अगर मेरे साथ कुछ टकराव भरा होता था तो अक्सर मेरी मां मेरे पापा को समझाती थीं, क्योंकि उनका कम्युनिकेशन स्किल अमेजिंग है। तो दोनों ही सूरत में मेरी मां की चलती थी। मैं अगर पर मां कोई किताब लिखूं तो उसका टाइटल 'थ्रू हर आईज' होगा मेरी मां को इंडियन कुर्तियां बहुत पसंद हैं। मैं उनकी कुर्ती इंडिया से लाया करती हूं, वो उन्हें बेहद पसंद आती हैं।
पेशे से एयर हॉस्टेस रह चुकी हैं जैकलीन की मां 
जैकलीन की मां का नाम किम फर्नांडीज हैं। वो और जैक्लीन के पिता बहरीन में रहते हैं। वो मलेशिया की नागरिक हैं ,वहीं पेशे से एक एयर हॉस्टेस रह चुकी हैं। किम ने एलरॉय फर्नांडीज से शादी की जो एक श्रीलंकाई बिजनेस मैन हैं। वो चार बच्चों की मां हैं, जैकलीन उनमें से एक हैं। अभिनेता अपनी मां के साथ एक करीबी रिश्ता साझा करती हैं। पिछले साल किम को हार्ट अटैक आया था, जिस कारण उन्हें बहरीन के हॉस्पिटल में एडमिट किया था। हालांकि, सुकेश मामले के चलते जैकलीन को विदेश जाने की इजाजत नहीं मिली थी।